Document ID: 32008D0542

KOMMISSIONENS AFGØRELSE
af 13. juni 2008
om nedsættelse af en ekspertgruppe vedrørende kredithistorie
(2008/542/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Kommissionens meddelelse om »Et indre marked for Europa i det 21. århundrede« (1), som blev vedtaget i november 2007, var ledsaget af et arbejdsdokument fra Kommissionens tjenestegrene om finansielle tjenesteydelser i detailleddet (2), som understregede vigtigheden af adgang til og tilgængeligheden af kreditoplysninger i forbindelse med fremme af konkurrenceprægede detailmarkeder for finansielle tjenesteydelser. Samtidig blev det meddelt, at der nedsættes en ekspertgruppe vedrørende kredithistorie.
(2)
Hvidbogen om integration af EU’s realkreditmarkeder (3) kom frem til den konklusion, at realkreditudbydere og formidlere med alle tilgængelige midler skal foretage en vurdering af låntagernes kreditværdighed, før de yder realkreditlån. Den understregede endvidere, at realkreditudbydere ikke må udsættes for forskelsbehandling ved konsultation af låneregistre i udlandet, og at oplysninger om lån bør cirkulere uhindret, dog under overholdelse af EU's databeskyttelsesregler.
(3)
Kommissionen ønsker at indkredse alle retlige, lovgivningsmæssige, administrative og andre hindringer for adgang til og udveksling af kreditoplysninger og blive rådgivet om, hvordan disse hindringer fjernes, samtidig med at der sikres et højt niveau af forbrugerbeskyttelse.
(4)
Ekspertgruppen skal bestå af enkeltpersoner med kompetence inden for kreditoplysning.
(5)
Det er vigtigt at sikre, at gruppens medlemmer yder objektiv rådgivning.
(6)
Personoplysninger om gruppens medlemmer skal behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4) -
TRUFFET FØLGENDE AFGØRELSE:
Artikel 1
Kommissionen nedsætter herved en ekspertgruppe vedrørende kredithistorie (i det følgende benævnt »gruppen«).
Artikel 2
Opgave
Gruppen har til opgave at:
-
indkredse alle retlige, lovgivningsmæssige, administrative og andre hindringer for adgang til og udveksling af kreditoplysninger. Gruppen skal især undersøge de mulige virkninger af tilstedeværelsen af forskellige tilgange til låneregistres opbygning og funktionsmåde i EU og indkredse konsekvenserne heraf ud fra en økonomisk synsvinkel. Den skal også undersøge den nuværende situation ud fra et forbrugerbeskyttelsessynspunkt (herunder databeskyttelse)
-
fremlægge forslag til, hvordan de indkredsede hindringer kan fjernes. I den forbindelse skal gruppen sigte mod at finde frem til løsninger, som giver den størst mulige udveksling af oplysninger om lån og samtidig sikrer et højt niveau af forbrugerbeskyttelse.
Artikel 3
Sammensætning - udnævnelse
1. Gruppen sammensættes af højst 20 medlemmer.
2. Gruppens medlemmer udnævnes af Kommissionen efter en indkaldelse af interessetilkendegivelser blandt eksperter med kompetence på det område, gruppens mandat dækker, på grundlag af forslag fra følgende:
-
europæiske eller nationale sammenslutninger, der repræsenterer forbrugerinteresser eller sektoren for finansielle tjenesteydelser
-
private eller offentlige organer i medlemsstaterne, der forestår indsamling eller behandling af oplysninger om lån
-
repræsentanter for databeskyttelsesmyndighederne i medlemsstaterne
-
enkeltpersoner med akademisk baggrund eller anerkendt ekspertise inden for låneoplysning, herunder databeskyttelse.
3. De i stk. 2 nævnte parter skal skriftligt tilkendegive, at de ønsker at være medlem af gruppen.
4. Kommissionen vurderer de enkelte eksperters egnethed ud fra følgende kriterier:
-
Medlemmerne skal godtgøre, at de besidder viden eller kompetence inden for det område, som er omfattet af gruppens mandat.
-
Medlemmerne skal have aktuel praktisk ekspertise eller erfaring.
-
Medlemmerne skal besidde sprogkundskaber i et sprog, der sædvanligvis anvendes i finansielle anliggender, som skal være på et tilstrækkeligt højt niveau til, at de kan deltage i drøftelser og udarbejdelse af rapporter på det pågældende sprog.
Interessetilkendegivelserne skal ledsages af dokumentation for, at den foreslåede ekspert opfylder ovenstående krav.
5. Kommissionen udvælger eksperterne under hensyntagen til behovet for at sikre, at alle relevante parters interesser tilgodeses. Som anført i hvidbogen om finansielle tjenesteydelser 2005-2010 er det vigtigt for Kommissionen, at brugerne er forholdsmæssigt repræsenteret. Derudover tilstræber Kommissionen at sikre en bred geografisk repræsentation og en ligelig fordeling af kvinder og mænd på grundlag af de modtagne forslag.
6. Foreslåede eksperter, som skønnes egnede til medlemskab, men som ikke udnævnes, kan placeres på en reserveliste, som Kommissionen kan benytte til udnævnelse af afløsere.
7. Følgende bestemmelser gælder:
-
Medlemmer, som foreslås af europæiske eller nationale sammenslutninger, der repræsenterer forbrugerinteresser eller sektoren for finansielle tjenesteydelser, eller af organer, der forestår indsamling eller behandling af låneoplysninger, udnævnes som repræsentanter for de interesserede parter.
-
Medlemmer, som kommer fra databeskyttelsesmyndigheder, udnævnes som repræsentanter for deres respektive myndigheder.
-
Medlemmer med en akademisk baggrund eller anerkendt ekspertise udpeges personligt.
-
Medlemmernes mandat løber fra gruppens første møde og indtil færdiggørelsen af en rapport, senest den 1. maj 2009. Medlemmerne forbliver i deres hverv, indtil de udskiftes, eller deres mandat udløber.
-
Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke opfylder betingelserne i EF-traktatens artikel 287, kan erstattes i den resterende del af deres mandatperiode.
-
Medlemmernes navne offentliggøres i Kommissionens (5) register over ekspertgrupper og på webstedet for Generaldirektoratet for det Indre Marked og Tjenesteydelser. Indsamling, forvaltning og offentliggørelse af medlemmernes navne finder sted i overensstemmelse med forordning (EF) nr. 45/2001 om beskyttelse af fysiske personer i forbindelse med behandling af personoplysninger.
-
Medlemmer, der er personligt udnævnt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.
Artikel 4
Funktion
1. En repræsentant for Kommissionen er formand for gruppen.
2. I forståelse med Kommissionen kan der nedsættes undergrupper til at undersøge specifikke spørgsmål på grundlag af et kommissorium fastsat af gruppen; undergrupperne opløses, så snart de har opfyldt deres mandat.
3. Repræsentanten for Kommissionen kan invitere eksperter og observatører med særlig viden til at deltage i gruppens og arbejdsgruppernes arbejde.
4. Information, der opnås ved deltagelse i gruppens eller undergruppers arbejde, må ikke videregives, hvis Kommissionen påpeger, at den vedrører fortrolige anliggender.
5. Gruppen og undergrupperne mødes normalt i Kommissionens lokaler i den sammensætning og efter den tidsplan, som Kommissionen har fastlagt. Kommissionen varetager gruppens sekretariatsopgaver. Andre tjenestemænd i Kommissionen med interesse for området kan deltage i gruppens og undergruppernes møder.
6. Gruppen fastsætter selv sin forretningsorden på grundlag af Kommissionens standardforretningsorden (6).
7. Kommissionen kan på internettet offentliggøre alle gruppens mødereferater, konklusioner, delkonklusioner eller arbejdsdokumenter på originalsproget.
Artikel 5
Mødeudgifter
1. I henhold til Kommissionens gældende bestemmelser (7) refunderer Kommissionen medlemmernes rejse- og opholdsudgifter i forbindelse med deltagelse i gruppens aktiviteter. Der ydes ikke vederlag for det arbejde, der udføres.
2. Mødeudgifter refunderes inden for rammerne af de disponible midler, der hvert år tildeles den pågældende tjenestegren som led i den årlige procedure for tildeling af ressourcer.
Udfærdiget i Bruxelles, den 13. juni 2008.

Labels: 12
2
9
15